Gestremde man sterf by KangogrotteFoto: cango-caves.co.za ŉ Gestremde man is Vrydagoggend dood toe hy by trappe by die Kangogrotte naby Oudtshoorn in die Wes-Kaap afgeval het. “Die 41-jarige man het ŉ noodlottige kopbesering opgedoen toe hy by die trappe in Botha-saal afgeval het,” het Ntobeko Mangqwengqwe, woordvoerder van die plaaslike munisipaliteit, in ŉ verklaring gesê. “Die man het vermoedelik een van die trappe gemis en geval.” Mangqwengqwe het gesê die grotte se mediese span is onmiddellik ontbied. “Alle pogings om die man by te bring was tevergeefs en hy is op die toneel dood verklaar,” het hy gesê. Die man was deel van ŉ toergroep van Eljada, ŉ plaaslike sentrum vir mense met gestremdhede, wat aan ŉ komplimentêre toer van die grotte deelgeneem het. Mangqwengqwe kon nie bevestig op watter wyse die man gestremd was nie. Hy sê die oorsaak van die man se dood word deur die polisie ondersoek. Die toere by die grotte is tydelik opgeskort en sal Saterdag hervat. -SAPA